**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje prírodná rezervácia Rydošová (ďalej len „návrh nariadenia vlády“) v nadväznosti na uznesenie vlády Slovenskej republiky č. 508 zo 14. októbra 2019 k návrhu úpravy hraníc slovenských komponentov lokality svetového dedičstva UNESCO Staré bukové lesy a bukové pralesy Karpát a iných regiónov Európy (ďalej len „lokalita UNESCO“).

Časť navrhovanej prírodnej rezervácie (PR) Rydošová je súčasťou lokality UNESCO, ktorá bola zapísaná do zoznamu svetového dedičstva UNESCO v roku 2007. V roku 2011 bola rozšírená o komponenty v Nemecku a v roku 2017 na 41. zasadnutí Výboru svetového dedičstva v Krakove o 63 nových komponentov z ďalších 9 krajín Európy.

Časť PR Rydošová (jej A zóna) tvorí jeden z nových komponentov lokality UNESCO (s názvom Udava), nadväzujúci na prírodnú rezerváciu Udava. Návrhom nariadenia vlády sa zabezpečí dostatočná právna ochrana tohto nového komponentu lokality UNESCO. Jadrovú zónu lokality UNESCO zahŕňa A zóna PR Rydošová. B zóna územia tvorí nárazníkovú zónu so striktnou ochranou lokality UNESCO.

Výmera PR Rydošová je 88,347 ha, z toho výmera zóny A je 56,2711 ha a zóny B je 32,076 ha. Výmera ochranného pásma PR sa neuvádza, keďže nie je osobitne vyčlenené a nebude vyhlásené spolu s chráneným územím. Pre PR Rydošová platí ochranné pásmo vyplývajúce z § 17 ods. 7 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“), t. j.  do vzdialenosti 100 m smerom von od hranice PR Rydošová. V navrhovanej zóne A platí piaty stupeň ochrany, v zóne B platí štvrtý stupeň ochrany a v ochrannom pásme platí tretí stupeň ochrany podľa zákona.

Účelom vyhlásenia PR Rydošová je zabezpečiť zachovanie priaznivého stavu predmetu ochrany PR Rydošová, ktorým sú tri biotopy európskeho významu a biotop jedného prioritného druhu živočícha európskeho významu, ako aj zabezpečenie ochrany prirodzených procesov a umožnenie prirodzeného vývoja prírodných spoločenstiev nachádzajúcich sa v PR Rydošová.

Hlavný cieľ ochrany je stanovený v projekte ochrany, spracovanom ako podklad na vyhlásenie PR Rydošová. Projekt ochrany o PR Rydošová je zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/poprrydosova/>.

Zámer vyhlásiť PR Rydošová bol v zmysle § 50 zákona oznámený Okresným úradom Prešov a prerokovaný bol dňa 6. decembra 2019. K zámeru bolo vznesených 23 pripomienok od 4 subjektov. Všetky zásadné pripomienky boli akceptované, resp. čiastočne akceptované.

Návrh nariadenia vlády bol, hlavne z dôvodu naliehavosti plnenia medzinárodných záväzkov, v skrátenom medzirezortnom pripomienkovom konaní od 7. februára 2020 do 17. februára 2020. K návrhu bolo vznesených 34 pripomienok od 8 subjektov. Pripomienky boli prerokované a zapracované do materiálu.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody pred predložením návrhu na vyhlásenie PR Rydošová na rokovanie vlády Slovenskej republiky a pred jej zápisom do katastra nehnuteľností doručí správcovi informačného systému (§ 38 ods. 2 zákona 326/2005 Z. z. o lesoch v znení neskorších predpisov) na adresu nlc@nlcsk.org a nlc-ulzi@nlcsk.org hranice chráneného územia v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je navrhnutý na 1. septembra 2020.